[{"text_idx": "#000001", "text": "Trefnir y noson gan Dathlu\u2019r Gymraeg."}, {"text_idx": "#000002", "text": "Am fwy o wybodaeth cysylltwch a"}, {"text_idx": "#000003", "text": "Toriadau yng Nghyllideb yr Iaith Gymraeg"}, {"text_idx": "#000004", "text": "Mae Dathlu\u2019r Gymraeg yn galw ar y Llywodraeth i ail-ystyried y toriadau a fwriedir i gyllideb Yr Iaith Gymraeg. Mae\u2019r gyllideb drafft yn dangos cwymp sylweddol yn yr arian ar gyfer gwaith y Llywodraeth yn hybu\u2019r Gymraeg yn y Gymuned ac ar gyfer Comisiynydd y Gymraeg. Mae\u2019n fwriad i gwtogi\u2019r gyllideb o \u00a38.6m i \u00a36.9m. Mae hyn yn doriad arfaethedig o 19% i\u2019r gyllideb ar gyfer prosiectau i hyrwyddo\u2019r Gymraeg. I leihau\u2019r effaith mae\u2019r Llywodraeth yn ystyried neilltuo \u00a31.2m o gyllidebau eraill ond nid yw hyn yn eglur ac ni fydd yn ddigon i gynnal y gwaith presennol."}, {"text_idx": "#000005", "text": "Mae Dathlu\u2019r Gymraeg, grw\u0302p ymbare\u0301l o fudiadau iaith, wedi dweud bod y toriadau i\u2019r gyllideb drafft yn cryfhau\u2019r achos dros fabwysiadu targed hir dymor ar gyfer buddsoddi yn y Gymraeg. Mae maniffesto Dathlu\u2019r Gymraeg ar gyfer etholiadau\u2019r Cynulliad yn gofyn i\u2019r pleidiau gynllunio buddsoddi 1% o gyllideb Cymru mewn mentrau i hybu\u2019r Gymraeg, yr un canran a\u0302 Gwlad y Basg lle bu twf cyson yn nifer y siaradwyr Basgeg dros y degawdau diwethaf."}, {"text_idx": "#000007", "text": "\u201cMae\u2019r toriadau hyn yn tanlinellu\u2019r angen i Lywodraeth nesaf Cymru osod allan targed o ran canran o\u2019r gyllideb a fuddsoddir yn y Gymraeg. Mae targed o 1% yn dilyn yr arfer gorau rhyngwladol ac yn dangos ymrwymiad clir iddi. Fel iaith leiafrifol, mae angen sicrwydd a sefydlogrwydd dros gyfnod eithaf hir er mwyn cynllunio a gallu cael canlyniadau. Rydyn ni wedi gweld cynseiliau mewn meysydd eraill ar lefel Brydeinig, megis datblygu rhyngwladol, a sut mae targed o\u2019r fath yn gallu cynnig sefydlogrwydd hir dymor. Er enghraifft, mae\u2019n anodd gweld sut allai Comisiynydd y Gymraeg weithredu\u2019n annibynnol yn effeithiol os yw\u2019r toriadau yn parhau."}, {"text_idx": "#000009", "text": "Mae Dathlu\u2019r Gymraeg yn galw ar y Prif Weinidog, Carwyn Jones, i sicrhau fod modd i gadw\u2019r gwariant ar y Gymraeg ar ei lefel presennol ac edrych ar ffyrdd o ehangu\u2019r darpariaeth yn y dyfodol."}, {"text_idx": "#000011", "text": "Ar ddydd Iau, Hydref 15ed cynhelir y trydydd Diwrnod Shwmae Sumae ac unwaith eto bydd nifer o weithgareddau yn cael eu cynnal ar draws y wlad I annog pobl I gyfarch pawb gyda \u201cShwmae\u201d neu \u201cSu\u2019mae\u201d."}, {"text_idx": "#000012", "text": "gwneud y Gymraeg yn llawer mwy amlwg a chyhoeddus,\ndangos bod yr iaith yn perthyn i bawb yng Nghymru, beth bynnag yw eu hyfedredd\nac o ganlyniad annog a sicrhau defnydd o\u2019r Gymraeg drwy\u2019r flwyddyn."}, {"text_idx": "#000013", "text": "Bu\u2019r ymgyrch yn lwcus iawn i dderbyn cefnogaeth unigolion a sefydliad deinamig tu hwnt eleni. Pencampwyr 2015 yw\u2019r diddanwr y Welsh Whisperer, Gareth Wyn Jones y ffermwr a\u2019r darlledwr o Lanfairfechan, criw Canolfan Soar Merthyr Tudful sydd wedi gwneud cyfraniad enfawr i\u2019r ardal ac Angharad Williams sy\u2019n rhedeg siopau Lan Llofft yn Llambed a Machynlleth."}, {"text_idx": "#000014", "text": "\u201cmae\u2019n gret I fod yn rhan o ymgyrch Sumae sy\u2019n annog pobl i siarad Cymraeg, peidwch a bod yn swil rhowch gynnig. Rwyf yn gwneud fy ngorau i hyrwyddo y Gymraeg a fel ffermwr mae\u2019r iaith yn rhan allweddol o\u2019n diwylliant a\u2019n diwydiant cefn gwlad. Mae\u2019n bwysig ei defnyddio bob dydd. Os na wnewn ni pwy fydd?\u201d"}, {"text_idx": "#000015", "text": "Meddai y Welsh Whisperer, sy\u2019n droellwr recordiau ar Mo\u0302n FM:\n\u201cRwy\u2019n falch iawn I fod yn rhan o\u2019r ymgyrch i hybu\u2019r iaith ac agor drysau i pobol di-Gymraeg a\u2019u croesawu yn gynnes i ddysgu\u2019r iaith. Mae\u2019n braf bod yn rhan o\u2019r un ymgyrch a\u0302 ffarmwr enwocaf Cymru (na, nid Dai Llanilar ond) Gareth Wyn Jones o Lanfairfechan! Mae\u2019r ddau ohonom yn gwisgo cap stabal yn rheolaidd, yn angerddol dros yr iaith, cymunedau Cymru a chwrw Cymreig wrth gwrs.\u201d"}, {"text_idx": "#000016", "text": "Dywedodd y wraig fusnes Angharad Williams:\n\u201c Rwy\u2019n browd iawn I helpu hybu y diwrnod a lledaenu\u2019r neges I ddechrau bob sgwrs yn Gymraeg. Mae defnyddio y Gymraeg mewn siop gymuedol fel Lan Llofft a Duet yn angenrheidiol mewn ardal fel Llanbed. Yn naturiol rydym eisiau croesawu cwsmeriaid yn y Gymraeg ac mae\u2019n gam naturiol i ddefnyddio yr iaith ar ein cyfryngau cymdeithasol. O ganlyniad rydym wedi cael mwy o gefnogaeth gan ein cwsmeriaid am eu bod nhw eisiau cefnogi busnesau lleol Cymraeg. \u201c"}, {"text_idx": "#000017", "text": "Bydd Clwb Rygbi y Scarlets yn cefnogi y diwrnod hefyd drwy gynnal nifer o ddigwyddiadau ar y nos Wener ganlynol, cyn y ge\u0302m bwysig rhwng y Scarlets a Leinster ar Hydref 16eg. Gyda chydweithrediad Menter Gwendraeth Elli, mentrau lleol eraill a\u2019r Lle (canolfan iaith newydd Llanelli) bydd amrywiaeth o adloniant yn cael ei ddarparu ar gyfer y teulu cyfan rhwng 5 a 7 o\u2019r gloch. Felly gwnewch nodyn ohonno yn eich dyddiaduron."}, {"text_idx": "#000018", "text": "Yn Sir Benfro mae criw Shwmae yn trefnu yr ail seremoni wobrwyo ar \u00f0l llwyddiant y seremoni llynedd. Nid yw Diwrnod Shwmae Sumae yn derbyn unryw nawdd na arian grant I hybu\u2019r ymgyrch, mae\u2019i gyd yn nwylo unigolion brwdfrydig, fel plant Ysgol Archesgob Mcgrath, Peynbont-ar-Ogwr sydd bellach wedi cymryd y cyfrifoldeb am drefnu y digwyddiad eu hunain. Mae Dathlu\u2019r Gymraeg yn gobeithio y bydd cymunedau ledled Cymru yn perchnogi\u2019r diwrnod unwaith eto. Rhowch gynnig arni!"}, {"text_idx": "#000019", "text": "Shwmae a Sumae! Mae\u2019n fis Medi unwaith eto a dyma ni yn dechrau paratoi ar gyfer Diwrnod Shwmae Sumae 2015. Ry\u2019 ni wedi cyrraedd yr entrychion gyda llaw \u2013 Dyddiadur y Lolfa 2016 \u2013 Hwre!"}, {"text_idx": "#000021", "text": "Erbyn hyn mae gan Diwrnod Shwmae Sumae momentwm ei hun ac mae\u2019n lledaenu ar hyd y wlad drwy gweithgareddau amrywiaeth o gyrff, ysgolion, unigolion a chymdeithasau, fel ton Mexican mewn ge\u0302m be\u0302ldroed. Mae\u2019n anodd iawn cadw cyfrif ar bobpeth sy\u2019n digwydd ond o gadw llygad ar yr adborth ar ein tudalen Facebook a chyfrif Twitter rwy\u2019n sicr bod na dros 500 o ddigwyddiadau wedi eu cynnal yn 2014. Felly gobeitho bod hyd yn oed fwy o bethau ar y gweill eleni."}, {"text_idx": "#000022", "text": "Fel y gwyddoch mae llwyddiant a pharha\u0302d Diwrnod Shwmae Sumae yn eich dwylo chi, felly rhowch wybod inni am eich digwyddiad drwy gysylltu a\u2019n tudalen Facebook a\u2019n dilyn ni ar @ShwmaeSumae. Mae nifer o awgrymiadau a syniadau ar y dudalen facebook i\u2019ch hysbrydoli gobeithio a rhestr o beth ddigwyddodd yn 2014 ar Facebook"}, {"text_idx": "#000023", "text": "Cofiwch gysylltu gyda mi os ydych chi am drafod unrywbeth\nPob hwyl am y tro"}, {"text_idx": "#000024", "text": "Mudiadau iaith yn galw am achub neuadd Pantycelyn"}, {"text_idx": "#000025", "text": "Mae dros ugain mudiad iaith wedi ysgrifennu at bennaeth Prifysgol Aberystwyth gan bwysleisio gwerth a phwysigrwydd neuaddau preswyl Cymraeg fel pwerdai iaith sy\u2019n atgyfnerthu\u2019r Gymraeg mewn cymunedau ledled Cymru, yn sgil y bygythiadau diweddar i neuadd Pantycelyn."}, {"text_idx": "#000026", "text": "Yng ngoleuni\u2019r ymgyrch ddiweddar i ddiogelu Neuadd Pantycelyn, mae mudiadau sydd yn aelodau\u2019r grw\u0302p ymbare\u0301l Dathlu\u2019r Gymraeg wedi datgan eu cefnogaeth i\u2019r ymgyrch a hefyd yn galw ar brifysgolion Cymru i sicrhau eu bod yn ystyried lles ac anghenion ieithyddol eu myfyrwyr wrth wneud trefniadau llety a phreswylio ar eu cyfer. Dengys ymchwil cymdeithasol-ieithyddol gan arbenigwyr bod cymunedau ble siaredir yr iaith gan dros 70% o\u2019r boblogaeth yn hanfodol bwysig er mwyn cynnal yr iaith fel iaith gymunedol normal. Mae neuaddau preswyl cyfrwng Cymraeg fel Pantycelyn, felly, yn holl bwysig wrth ddatblygu a chefnogi patrymau iaith myfyrwyr."}, {"text_idx": "#000028", "text": "\u201cRydym fel mudiadau yn galw ar Brifysgol Aberystwyth i ymrwymo\u2019n glir i\u2019r egwyddor sylfaenol o ddarparu llety cyfrwng Cymraeg digonol i\u2019w myfyrwyr a chydnabod yr angen i leoliadau o\u2019r fath gynnwys gofodau cyffredin addas sy\u2019n caniata\u0301u i fywyd cymdeithasol cyfrwng Cymraeg ffynnu. Felly, erfyniwn arnoch i beidio a\u0302 chau Neuadd Pantycelyn."}, {"text_idx": "#000029", "text": "\u201cMae neuadd breswyl Gymraeg Pantycelyn wedi dod i hawlio safle pwysig ac eiconig ym mywyd cyhoeddus Cymru ac felly dylid parchu\u2019r safle pwysig hwn a harneisio potensial llawn lleoliadau o\u2019r fath er mwyn sicrhau y gall myfyrwyr o bob rhan o Gymru fyw eu bywydau trwy gyfrwng y Gymraeg yn y dyfodol. Yn wir, mae angen rhagor o leoliadau o\u2019r fath os yw\u2019r Gymraeg i ffynnu dros y degawdau nesaf."}, {"text_idx": "#000030", "text": "\u201cTeimlwn y dylai Prifysgol Aberystwyth ddatgan eu hymrwymiad yn ddiamwys i gynnal y neuadd breswyl Gymraeg hollbwysig hon a sicrhau bod pob penderfyniad ynghylch y materion hyn yn ystyried anghenion ieithyddol eu myfyrwyr yn llawn."}, {"text_idx": "#000031", "text": "\u201cWrth gytuno i ymrwymo i\u2019r egwyddorion hyn, teimlwn fel mudiad y gall y brifysgol sicrhau eu bod yn cynnal ac yn cefnogi ethos Gymraeg gref y Brifysgol.\u201d"}, {"text_idx": "#000033", "text": "Amcan y Gynhadledd yw paratoi Maniffesto a Gweledigaeth i\u2019r Gymraeg 2016+ fydd yn cynnwys ein syniadau i hybu\u2019r Gymraeg a\u2019i diogelu o fewn ein cymunedau."}, {"text_idx": "#000034", "text": "Er mwyn llunio\u2019r strategaethau bydd y gynhadledd yn trafod"}, {"text_idx": "#000035", "text": "Mae gwhaoddiad i bawb sydd a\u0302 diddordeb i gyfrannu a chynnig syniadau ar gyfer datblygu\u2019r Gymraeg dros y pum mlynedd nesaf."}, {"text_idx": "#000036", "text": "Am wybodaeth am y gynhadledd ac am ffurflen gofrestru cliciwch yma:"}, {"text_idx": "#000037", "text": "Mudiadau iaith mewn ple \u2018peidiwch amddifadu\u2019r un plentyn o\u2019r Gymraeg\u2019"}, {"text_idx": "#000038", "text": "Mae dros ddwsin o unigolion a sefydliadau wedi erfyn ar i\u2019r Gweinidog Addysg newid y cwricwlwm fel bod pob plentyn yn dod yn rhugl yn Gymraeg mewn llythyr agored ato."}, {"text_idx": "#000040", "text": "Wrth gyfeirio at y cwricwlwm newydd, dywed y llythyr: \u201cCytunwn [gyda\u2019r Llywodraeth] fod angen ei wreiddio ar werthoedd Cymru, gwerthoedd o degwch a chydraddoldeb i bob plentyn \u2013 o ba gefndir bynnag y do\u0302nt. Fel mudiadau a phoblsy\u2019n hybu a hyrwyddo\u2019r Gymraeg o ddydd i ddydd, rydym yn edrych ymlaen at weld sut mae\u2019r adroddiad yn bwriadu gwireddu uchelgais y Prif Weinidog, a nodwyd ganddo ym mis Awst y llynedd, sef bod angen i \u201choll ddysgwyr Cymru \u2013 p\u2019un a ydynt yn mynd i ysgol cyfrwng Cymraeg neu ysgol cyfrwng Saesneg ... siarad y Gymraeg yn hyderus\u201d."}, {"text_idx": "#000041", "text": "\u201cCytunwn yn llwyr a\u0302 Carwyn Jones y dylai pob plentyn ddod yn rhugl yn Gymraeg \u2013 nid yw\u2019n deg amddifadu\u2019r un plentyn o\u2019r sgil o allu cyfathrebu yn yr iaith. Rydym yn hynod o falch bod yr Athro Donaldson eisoes wedi awgrymu y bydd y Gymraeg yn un o egwyddorion craidd ei argymhellion ar gyfer y cwricwlwm newydd."}, {"text_idx": "#000042", "text": "Ysgrifennwn er mwyn datgan ein cefnogaeth i\u2019ch dyhead ar gyfer adolygiad yr Athro Donaldson o\u2019r cwricwlwm. Cytunwn fod angen ei wreiddio ar werthoedd Cymru, gwerthoedd o degwch a chydraddoldeb i bob plentyn \u2013 o ba gefndir bynnag y do\u0302nt. Fel mudiadau a phobl sy\u2019n hybu a hyrwyddo\u2019r Gymraeg o ddydd i ddydd, rydym yn edrych ymlaen at weld sut mae\u2019r adroddiad yn bwriadu gwireddu uchelgais y Prif Weinidog, a nodwyd ganddo ym mis Awst y llynedd, sef bod angen i \u201choll ddysgwyr Cymru \u2013 p\u2019un a ydynt yn mynd i ysgol cyfrwng Cymraeg neu ysgol cyfrwng Saesneg ... siarad y Gymraeg yn hyderus\u201d."}, {"text_idx": "#000043", "text": "Tra\u2019n credu na ddylid amddifadu unrhyw blentyn o addysg Gymraeg, rydym yn gwbl gefnogol o argymhellion adroddiad yr Athro Sioned Davies ynghylch sut mae\u2019r iaith yn cael ei dysgu mewn ysgolion cyfrwng Saesneg ar hyn o bryd. Edrychwn ymlaen yn fawr at weld sut mae Graham Donaldson yn argymell gweithredu\u2019r cynigion hynny cyn gynted a\u0302 phosibl. Fel dywedodd yr Athro Davies yn ei hadroddiad a gyhoeddwyd ym mis Medi 2013: \u201cOs ydym o ddifrif yngly\u0302n a\u0302 datblygu siaradwyr Cymraeg a gweld yr iaith yn ffynnu, rhaid newid cyfeiriad, a hynny fel mater o frys cyn ei bod yn rhy hwyr.\u201d"}, {"text_idx": "#000044", "text": "Hoffem dynnu eich sylw at ddau o argymhellion yr Athro Davies y credwn y dylid eu blaenoriaethu, sef:"}, {"text_idx": "#000046", "text": "\u201c... ehangu defnydd o\u2019r Gymraeg fel cyfrwng addysgu mewn ysgolion cynradd cyfrwng Saesneg; a gosod targedau i sicrhau mwy o ddysgu cyfrwng Cymraeg ar draws y cwricwlwm mewn ysgolion cyfrwng Saesneg.\u201d"}, {"text_idx": "#000047", "text": "Gobeithiwn y bydd cyfle, yn ystod y gyfres o gyfarfodydd mae\u2019r Llywodraeth yn bwriadu eu cynnal wedi cyhoeddiad adroddiad yr Athro Donaldson, i drafod yn benodol gyda chi a\u2019r Athro Donaldson oblygiadau\u2019r argymhellion. Yn sicr, mae angen i ni gydweithio er mwyn cynllunio ar gyfer twf yn nifer siaradwyr y Gymraeg a\u2019r twf o ran defnydd yr iaith yn ein cymunedau rydyn ni i gyd am ei weld dros y blynyddoedd i ddod."}, {"text_idx": "#000064", "text": "Mae Dathlu\u2019r Gymraeg yn galw ar y Cynulliad i gryfhau\u2019r Bil Cynllunio a gyhoeddwyd gan Lywodraeth Cymru i sicrhau fod ystyriaeth ddigonol i effaith cynllunio ar yr iaith Gymraeg yn ein Cymunedau."}, {"text_idx": "#000065", "text": "Nid yw\u2019r Bil a gyflwynwyd i\u2019r Cynulliad ar 6ed Hydref 2014 yn newid statws y Gymraeg o fewn y system gynllunio o gwbl. Dim ond un cyfeiriad sydd at yr iaith wrth sicrhau fod \u201cpanel cynllunio strategol\u2019 newydd yn cydymffurfio a\u0302\u2019r safonau iaith newydd"}, {"text_idx": "#000067", "text": "gwneud y Gymraeg yn ystyriaeth cynllunio berthnasol ledled Cymru fel bod modd gwrthod ceisiadau cynllunio ar sail eu heffaith ar yr iaith;\ngwneud asesiadau effaith iaith yn ofyniad statudol ar gyfer rhai datblygiadau;\nsefydlu Tribiwnlys Cynllunio i Gymru, yn lle\u2019r Arolygiaeth Gynllunio bresennol;\ngosod llwybr a fframwaith er mwyn i\u2019r Gymraeg ddod yn brif iaith gymunedol ar hyd a lled y wlad; a\nsefydlu mai pwrpas y system gynllunio fyddai diwallu anghenion lleol, yn lle cyrraedd targedau tai cenedlaethol wedi ei seilio ar batrymau hanesyddol a rheoli tir mewn ffordd sy\u2019n gynaliadwy\u2019n amgylcheddol, yn taclo tlodi ac yn hybu\u2019r Gymraeg"}, {"text_idx": "#000068", "text": "Mae crynodeb a gyhoeddwyd o drafodaethau\u2019r Gynhadledd Fawr ym mis Gorffennaf 2013 yn galw am newidiadau i\u2019r sustem gynllunio ac yn dweud mai symudoledd poblogaeth yw\u2019r \u2018her gyfredol fwyaf\u2019 i\u2019r iaith."}, {"text_idx": "#000069", "text": "Mae Cyfrifiad 2011 yn dangos gostyngiad yn nifer yr adrannau etholiadol lle\u2019r oedd dros 70% o\u2019r boblogaeth yn gallu siarad Cymraeg: gostyngiad o 54 ardal yn 2001 i 39 ardal yn 2011. Roed cwymp yn nifer y bobl yng Nghymru dros 3 oed sy\u2019n siarad Cymraeg, o 20.76% o\u2019r boblogaeth yn 2001 i 19% yn 2011."}, {"text_idx": "#000070", "text": "Ym mis Awst 2014, cyhoeddodd y Prif Weinidog ddogfen bolisi \u201cBwrw Mlaen\u201d lle addawodd ystyried \u2018pob cam ymarferol ar gyfer atgyfnerthu\u2019r Gymraeg o fewn y system gynllunio\u2019."}, {"text_idx": "#000071", "text": "Anfonodd Comisiynydd y Gymraeg gyngor ysgrifenedig at y Llywodraeth ynghylch y Bil gan nodi mai dim ond hanner cynghorau sir Cymru sydd wedi cynnwys polisi\u0308au iaith Gymraeg yn eu cynlluniau datblygu lleol."}, {"text_idx": "#000072", "text": "Mae targedau tai cenedlaethol yn creu problemau i\u2019r Gymraeg ac anfodlonrwydd mewn nifer o gymunedau megis ym Modelwyddan, Sir Gaerfyrddin a Gwynedd. Mae angen dileu\u2019r targedau tai ac, yn eu lle, seilio\u2019r system ar anghenion lleol yn unig."}, {"text_idx": "#000073", "text": "Rydym yn galw ar y Llywodraeth a\u2019r Cynulliad i gynnwys ystyriaeth lawn i\u2019r iaith Gymraeg ym maes Cynllunio."}, {"text_idx": "#000077", "text": "Cafwyd ymateb anhygoel i\u2019r Diwrnod Shwmae Su\u2019mae! cyntaf yn 2013. Cynhaliwyd 150 o weithgareddau o Wrecsam i\u2019r Andes, gan ysgolion, busnesau, cylchoedd dysgwyr a chymdeithasau. Cynhyrchwyd gweithdai rapio yng Ngheredigion, fideos yn Sir Benfro a boreuon coffi yn Nyffryn Nantlle. Ac mae pethau yn addo berwi drosodd eleni gan bod criw Sir Benfro wedi trefnu seremoni wobrwyo I bobl sydd wedi cyfrannu tuag at Gymreictod y sir. Ac mae disyblion Ysgol yr Archesgob McGrath ym Mhenybont eisioes yn gweithio ar syniadau"}, {"text_idx": "#000078", "text": "Ymgyrch llawr gwlad yw hi sy\u2019n gweithredu heb unryw nawdd ac sy\u2019n dangos fod y Gymraeg yn perthyn I bawb."}, {"text_idx": "#000080", "text": "\u201cRoedd brwdfrydedd pawb llynedd yn ysbrydoliaeth ac wedi ysgogi gwaddol hir dymor. O ganlyniad I fore coffi mewn un ysgol penderfynodd y rhieni di-Gymraeg gychwyn dosbarth dysgu Cymraeg i oedolion."}, {"text_idx": "#000081", "text": "\u201cMae Dathlu\u2019r Gymraeg yn gobeithio y bydd cymunedau ledled Cymru yn perchnogi\u2019r diwrnod unwaith eto. Mae rhai Canolfannau Dysgu Cymraeg I Oedolion yn brysur yn trefnu digwyddiadau ar gyfer Hydref 15ed. Ond nid diwrnod I ddysgwyr yn unig yw hwn. Bwriad yr ymgyrch yw annog pawb I ddefnyddio mwy o\u2019r Gymraeg yn eu bywydau bob dydd."}, {"text_idx": "#000082", "text": "\u201cMae diwrnod Shwmae Sumae yn ddiwrnod I annog pawb yng Nghymru I fod yn hyderus wrth ddefnyddio eu Cymraeg. Mae\u2019r Gymraeg yn perthyn I bawb sydd wedi gwneud Cymru\u2019n gartref. A gennym ni bobl Cymru mae\u2019r grym I gadw\u2019r Gymraeg yn fyw. Gall pawb fod yn rhan o\u2019r daith o\u2019r eiliad y byddwn yn dweud shwmae neu su\u2019mae ar ddechrau sgwrs, hyd yn oed os mai dim ond ychydig o Gymraeg sydd gennym.\u201d"}]